|  |  |  |
| --- | --- | --- |
| |  | | --- | | Бірлескен бұйрыққа  1-қосымша | | Қазақстан Республикасы Ғылым және жоғары білім министрінің 2024 жылғы 8 қаңтардағы № 7 және Қазақстан Республикасы Оқу-ағарту министрінің 2024 жылғы 9 қаңтардағы № 4 бірлескен бұйрығына 1-қосымша | |

**Білім беру жинақтау салымы туралы үлгілік шарт**

|  |  |
| --- | --- |
| \_\_\_\_\_\_\_\_\_қаласы | 20\_\_\_ жылғы «\_\_\_» \_\_\_\_\_\_ |

      Бұдан әрі бірлесіп «Тараптар» деп аталатын \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(банктің атауы)

(бұдан әрі – «қатысушы-банк») атынан \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(тұлғаның өкілеттігін белгілейтін құжаттың атауы мен

\_\_\_\_\_\_\_\_\_\_\_\_\_\_\_\_негізінде әрекет етуші\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

деректемелері) (уәкілетті тұлғаның лауазымы, тегі, аты, әкесінің аты (бар болса))

бір тараптан және бұдан әрі «салымшы»деп аталатын азамат (азаматша)\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ не бұдан әрі «заңды өкіл» деп аталатын оның заңды өкілі \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

 (тегі, аты, әкесінің аты (ол бар болса))

екінші тараптан, «Мемлекеттік білім беру жинақтау жүйесі туралы» Қазақстан Республикасының [Заңына](https://adilet.zan.kz/kaz/docs/Z1300000067#z1) (бұдан әрі - Заң) сәйкес төмендегілер туралы осы Білім беру жинақтау салымы туралы шартты (бұдан әрі – Шарт) жасасты.

**1-тарау. Шартта пайдаланылатын ұғымдар**

1. Шартта мынадай ұғымдар пайдаланылады:

1) банктік шот – клиенттің банктегі немесе банк операцияларының жекелеген түрлерін жүзеге асыратын ұйымдағы ақшасының қозғалысын, сондай-ақ клиентке банк қызметін көрсету бойынша клиент пен банк немесе банк операцияларының жекелеген түрлерін жүзеге асыратын ұйым арасындағы шарттық қатынастарды көрсету және есепке алу тәсілі;

      2) банктік шотты тікелей дебеттеу - банктің немесе банк операцияларының жекелеген түрлерін жүзеге асыратын ұйымның ақша жөнелтушіден ақшаны алып қоюы және ақша жөнелтушінің осындай алып қою туралы алдын ала рұқсатының негізінде оларды бенефициардың пайдасына беруі;

3) нысаналы жинақтар төлемі – нысаналы жинақтау шотынан нысаналы жинақтарды алушыға, сондай-ақ мұрагерлерге Қазақстан Республикасының заңнамасында белгіленген тәртіппен төленетін нысаналы жинақтар сомасы;

4) тұрғын үй жағдайларын жақсарту және (немесе) білім алуға ақы төлеу мақсатында Бірыңғай зейнетақы жинақтау қорындағы нысаналы жинақтар (бұдан әрі – нысаналы жинақтар) – Қазақстан Республикасы Ұлттық қоры инвестициялық кірісінің есепті жылдың алдындағы он сегіз жылға орташаланғанжәне жыл сайын осы сомаға есептелетін инвестициялық кірістің есепті жылдың алдындағы он сегіз жылға орташаланған елу пайызы есебінен нысаналы жинақтарды алушының нысаналы жинақтау шотында жинақталған ақша;

5) уәкілетті операторлар –тұрғын үй жағдайларын жақсарту және (немесе) білім ақысын төлеу мақсатында біріңғай жинақтаушы зейнетақы қоры аударатын нысаналы жинақтар төлемдерін есептеуге арналған банктік шоттар ашатын және жүргізетін екінші деңгейдегі банктер, Ұлттық пошта операторы.

Шартта пайдаланылатын өзге ұғымдар Қазақстан Республикасының заңнамасына сәйкес қолданылады.

**2-тарау. Шарттың мәні және жалпы ережелері**

2. Шарттың мәні қатысушы-банктің салымшы атына теңгеменбілім беру жинақтау салымын ашуы (бұдан әрі – салым), салымға қатысушы-банктің сыйақысын есепке жазуы, мемлекеттің сыйлықақысын, бастапқы білім алу капиталын (бар болса), сондай-ақ нысаналы жинақтар төлемдерін (бар болса) есепке жатқызуы болып табылады.

3. Шарт Заңда, Қазақстан Республикасының өзге де нормативтік құқықтық актілерінде, оның ішінде Қазақстан Республикасы Ұлттық Банкінің нормативтік құқықтық актілерінде белгіленген талаптарға жауап беретін жазбаша нысанда (қағаз жеткізгіште немесе электрондық нысанда) жасалады.

      4. Шарттың мерзімі \_\_\_\_\_\_\_\_\_\_\_ ай.

5. Шарт бойынша сыйақы мөлшерлемесі жылдық \_\_\_\_\_\_\_\_\_\_\_ % -ды құрайды, жылдық тиімді сыйақы мөлшерлемесі (дәйекті жылдық тиімді, салыстырмалы түрде есептелетін сыйақы мөлшерлемесі) \_\_\_\_\_\_\_\_\_\_\_ %. Сыйақыны есептеу кезінде айдағы (күнтізбе бойынша) күндердің нақты саны ескеріледі, бұл ретте жыл үшін үш жүз алпыс бес күн алынады.

Шарт бойынша жылдық тиімді сыйақы мөлшерлемесі Заңның   
10-бабының 3-тармағында көзделген базалық мөлшерлеме деңгейінен төмен болмауға тиіс.

Қатысушы-банктің сыйақысы Шарттың қолдану мерзімі ішінде ай сайын есептеліп, салымының негізгі сомасына қосылады (капиталдандырылады).

6. Бастапқы білім беру жинақтау салымы туралы шартын (бұдан әрі – салым шарты)/білім беру жинақтау сақтандыруы шартын (бұдан әрі – сақтандыру шарты) жасасу күні: 20\_\_\_\_ жылғы «\_\_\_» \_\_\_\_\_\_\_\_\_.

7. Шартқа қол қою арқылы салымшы/салымшының заңды өкілі операторға Мемлекеттік білім беру жинақтау саласындағы операторға (бұдан әрі – оператор) банктік құпия мен нысаналы жинақтар құпиясын (бар болса) ашуға келісім береді.

8. Бір салымшының атынан немесе оның пайдасына бір ғана Шарт жасалады.

9. Салымшы/салымшының заңды өкілі салымды басқа қатысушы-банкке немесе қатысушы-сақтандыру ұйымына аудару кезінде қаражат алмауға міндеттенеді.

10. Бастапқы жарнаның мөлшері \_\_\_\_\_теңгені құрайды.

11. Бастапқы білім беру капиталын есептеу Шарттың 28-тармағында көзделген жағдай туындаған кезде жүзеге асырылады.

12. Тараптар қол қойған Шарт білім беру жинақтау салымы туралы шарттардың бірыңғай тізілімде (бұдан әрі – біріңғай тізілім) тіркелуге тиіс. Оператор салымшының Шарт пен Заң талаптарына сәйкес келмеуіне байланысты Шартты бірыңғай тізілімде тіркеуден бас тартқан жағдайда Шарт бұзылады, банк шоты жабылады, енгізілген бастапқы жарна сомасы бірінші талап бойынша салымшыға/салымшының заңды өкіліне сыйақы есептелмей/төленбей және қатысушы-банктің қандай да бір комиссиялары алынбай төленеді.

13. Салымшының банктік шотына Қазақстан Республикасының банк заңнамасына сәйкес үшінші тұлғалардан жарналар қабылданады.

14. Салым қаражатын нысаналы алу (қатысушы-білім беру ұйымына немесе шетелдік білім беру ұйымына ақшаны үлестермен/толығымен аудару), мемлекет сыйлықақысын, бастапқы білім беру капиталын қайтару және және нысаналы жинақтар төлемдерін уәкілетті операторда ашылған салымшының банктік шотына қайтару жағдайларын қоспағанда, салымшының банктік шотынан ақшаны ішінара алуға жол берілмейді.

15. Салымшы Қазақстан Республикасының аумағында қызметін жүзеге асыратын қатысушы-білім беру ұйымына немесе шетелдік білім беру ұйымына кірген кезде шарттық негізде салым сомасын қатысушы-банк қатысушы-білім беру ұйымына немесе Қазақстан Республикасының аумағында қызметін жүзеге асыратын шетелдік білім беру ұйымына салымшының/салымшының заңды өкілінің өтініші негізінде жасалған білім беру қызметтерін көрсету шартының негізінде үлестермен (әрбір академиялық кезең немесе оқу жылы үшін) немесе бір рет (бүкіл оқу мерзімі үшін) толық көлемінде аударады.

Салымшы Қазақстан Республикасының аумағынан тыс жерде қызметін жүзеге асыратын шетелдік білім беру ұйымына кірген кезде шарттық негізде салым сомасын шетелдік білім беру ұйымына қатысушы-банк салымшының/салымшының заңды өкілінің өтініші негізінде үлестермен (әрбір академиялық кезең немесе оқу жылы үшін) немесе ол салымшыны шетелдік білім беру ұйымына қабылдау туралы растайтын құжаттар табыс еткен кезде толық көлемінде бір рет (оқудың бүкіл мерзімі үшін) аударады.

16. Салымшы қайтыс болған не оны қайтыс болды деп жариялау туралы сот шешімі заңды күшіне енген жағдайда:

1) салымды оның мұрагерлері Қазақстан Республикасының азаматы болып табылатын үшінші тұлғаның пайдасына салымға немесе сақтандыру шартына жібереді;

2) салым мемлекет сыйлықақысын, бастапқы білім беру капиталын (бар болса) сақтай отырып, Шартты бұзу талаптары бойынша оның мұрагерлеріне төленеді.

17. Сот салымшыны әрекетке қабілетсіз, хабар-ошарсыз кеткен деп таныған немесе нысаналы жинақтардың есептелген төлемін(бар болса) қоспағанда, салымшының денсаулық жағдайының салдарынан оқуын жалғастыра алмаған жағдайда:

1) салымды салымшы/салымшының заңды өкілі Қазақстан Республикасының азаматы болып табылатын үшінші тұлғаның пайдасына салымға немесе сақтандыру шартына жібереді;

2) салым мемлекет сыйлықақысын, бастапқы білім беру капиталын (бар болса) сақтай отырып, Шартты бұзу талаптары бойынша салымшыға/салымшының заңды өкіліне төленеді.

Бұл ретте нысаналы жинақтар төлемдерінің есептелген сомасын қатысушы-банк осы тармақтың бірінші бөлігінде көзделген оқиғалардың орын алуын растайтын құжаттар келіп түскен күннен бастап жеті жұмыс күні ішінде уәкілетті операторда ашылған салымшының банктік шотына аударады.

**3-тарау. Мемлекет сыйлықақысын есептеу және**

**қайтару шарттары**

18. Мемлекеттің сыйлықақысы бірыңғай тізілімде тіркелген Шарт бойынша жиырма жылдан аспайтын мерзімге есептеледі.

19. Мемлекет сыйлықақысын есептеу «Мемлекет сыйлықақысын есептеу әдістемесін бекіту туралы» Қазақстан Республикасы Ғылым және жоғары білім министрінің 2023 жылғы 1 тамыздағы № 374 және Қазақстан Республикасы Оқу-ағарту министрінің 2023 жылғы 2 тамыздағы № 243 бірлескен бұйрығымен бекітілген (Нормативтік құқықтық актілерді мемлекеттік тіркеу тізілімінде № 33245 болып тіркелген) Мемлекет сыйлықақысын есептеу әдістемесіне (бұдан әрі – мемлекет сыйлықақысын есептеу әдістеме) сәйкес жыл сайын жинақтаудың ең аз мерзімі бір жыл болған кезде 1 қаңтардағы жағдай бойынша салым сомасының нақты жинақталған қалдығына жүзеге асырылады.

Мемлекет сыйлықақысы Шарттың қолданылу мерзіміне есептеледі.

20. Заңның 11-бабының 1-тармағына сәйкес бір қатысушы-банктен басқа қатысушы банкке аударылған салымдар бойынша мемлекет сыйлықақысын есептеу салымның бастапқы шартын жасасу күні ескеріле отырып жүргізіледі.

21. Заңның 11-1-бабының 16-тармағына сәйкес сатып алу сомасын қатысушы-сақтандыру ұйымынан қатысушы-банкке аудару есебінен ашылған салымдар бойынша мемлекет сыйлықақысын есептеу бастапқы сақтандыру шартын жасасу күні ескеріле отырып жүргізіледі.

22. Мемлекет сыйлықақысы салымның негізгі сомасына қосылады (капиталдандырылады).

23. Мемлекет сыйлықақысы Заңның 13-бабында көзделген мөлшерде есептеледі.

24. Мемлекет сыйлықақысын есептеу:

1) Шарттың 18-тармағында белгіленген есептеу мерзімі аяқталған жағдайда;

2) салымшының/салымшының заңды өкілінің Шартты қолма-қол ұзартудан бас тарту туралы өтініші негізінде Шарттың қолданылу мерзімі аяқталған жағдайда;

3) салымшы қайтыс болған, оны соттың әрекетке қабілетсіз, хабар-ошарсыз кеткен деп тану туралы не оны қайтыс болды деп жариялау туралы шешімі заңды күшіне енген күннен бастап;

4) Заңның 11-бабы 7-тармағының бірінші бөлігіне сәйкес Қазақстан Республикасынан тыс жерде қызметін жүзеге асыратын шетелдік білім беру ұйымына салым қаражаты аударылған сәттен бастап тоқтатылады.

25. Есептелген мемлекет сыйлықақысы мынадай:

1) Заңның 11-бабында көзделген жағдайларды қоспағанда, салымшының бастамасы бойынша Шарт бұзылған немесе нысаналы мақсатын сақтамай мерзімнің өтуіне байланысты Шарт бойынша міндеттемелер тоқтатылған;

2) егер осы үш жыл ішінде салымшы оқудан шығарылған қатысушы- білім беру ұйымына қайта қабылданбаса не басқа қатысушы-білім беру ұйымына оқуға түспесе, салымшы қатысушы-білім беру ұйымынан шығарылған күннен бастап күнтізбелік үш жыл өткен;

3) жинақтау мерзімі Заңда белгіленген мерзімнен аз болған кезде мемлекет сыйлықақысын төлеу фактісі анықталған;

4) салымшы Қазақстан Республикасының азаматтығын жоғалтқан;

5) артық есептелген мемлекет сыйлықақысы фактісі анықталған жағдайларда қайтарылуы тиіс.

26. Мемлекет сыйлықақысын қайтару:

1) Шарттың 25-тармағының 1), 2) және 3) тармақшаларында көзделген негіздер бойынша толық көлемінде;

2) Шарттың 25-тармағының 4) тармақшасында көзделген негіз бойынша, мемлекет сыйлықақысын есептеу әдістемесіне сәйкес білім беру қызметтеріне жұмсалмаған сома бөлігінде;

3) Шарттың 25-тармағының 5) тармақшасында көзделген негіз бойынша, артық есептелген мемлекет сыйлықақысының сомасы бөлігінде жүзеге асырылады.

27. Үшінші тұлғалардың салымдарынан немесе сақтандыру шарттарынан аудару кезінде салымға түскен мемлекет сыйлықақысы Шарттың   
25-тармағында көзделген жағдайларда бюджетке қайтарылуға жатады.

**4-тарау. Бастапқы білім беру капиталын есептеу және**

**қайтару шарттары**

28. Бастапқы білім беру капиталы бірыңғай тізілімде тіркелген Шарт бойынша есепті жылы бес жасқа толған салымшыға ғылым және жоғары білім саласындағы уәкілетті орган бекіткен Бастапқы білім беру капиталын есептеу, пайдалану, қайтару қағидаларында (бұдан әрі – Қағидалар) көзделген мөлшерде есептеледі.

29.Салымшы/салымшының заңды өкілі бастапқы білім беру капиталы салымға есептелген күннен бастап және салымшы қатысушы-білім беру ұйымына немесе шетелдік білім беру ұйымына қабылданғанға дейін не салымшы он сегіз жасқа толғанға дейін жыл сайын күнтізбелік жыл ішінде бастапқы білім беру капиталы есептелген күннен бастап Қағидаларда көзделген мөлшерде ең төменгі жарнаны төлейді.

30. Есептелген бастапқы білім беру капиталы мынадай:

1) осы тармақтың екінші бөлігінде көзделген жағдайларды қоспағанда, салымшының Қазақстан Республикасының заңнамасында айқындалған мөлшерде және мерзімдерде жыл сайынғы ең төменгі жарнаны енгізбеу фактісі анықталған;

2) салымшы Қазақстан Республикасының азаматтығын жоғалтқан;

3) Заңның 11-бабында көзделген жағдайларды қоспағанда, салымшының бастамасы бойынша Шарт бұзылған немесе нысаналы мақсаты сақталмай мерзімнің аяқталуына байланысты Шарт бойынша міндеттемелер тоқтатылған жағдайларда қайтарылуға жатады.

Салымшы/салымшының заңды өкілі төтенше жағдайдың қолданылуы, төтенше ахуал жариялануы, шектеу іс-шараларының, оның ішінде карантиннің енгізілуі кезеңіне қызметтің шектелуіне байланысты кірісінен айырылған не ол қайтыс болған жағдайда жыл сайынғы ең төмен жарнаны Қазақстан Республикасының заңнамасында белгіленген мерзімде енгізбеген жағдайда, бастапқы білім беру капиталы қайтарылмайды.

31. Үшінші тұлғалардың салымдарынан немесе сақтандыру шарттарынан сақтандыру төлемінен аудару кезінде салымға түскен бастапқы білім беру капиталыШарттың 30-тармағында көзделген жағдайларда операторға қайтарылуға тиіс.

**5-тарау. Тараптардың құқықтары мен міндеттері**

32. Қатысушы-банк:

1) Шарттың 25-тармағында көзделген жағдайлар туындаған кезде, «Төлемдер және төлем жүйелері туралы» Қазақстан Республикасы Заңының 27-бабының 10-тармағында көзделген банктік шоттарды қоспағанда, банктік шотын тікелей дебеттеу арқылы салымшының қатысушы-банктегі кез келген банктік шоттарынан бюджетке қайтарылуға жататын мемлекет сыйлықақысының сомасын алып қоюға;

2) Шарттың 30-тармағында көзделген жағдайлар туындаған кезде, «Төлемдер және төлем жүйелері туралы»Қазақстан Республикасы Заңының 27-бабының 10-тармағында көзделген банктік шоттарды қоспағанда, салымшының қатысушы-банктегі кез келген банктік шоттарынан операторға қайтарылуға жататын бастапқы білім беру капиталының сомасын банктік шотты тікелей дебеттеу жолымен алып қоюға;

3) Шарт бұзылған кезде, «Төлемдер және төлем жүйелері туралы» Қазақстан Республикасы Заңының 27-бабының 10-тармағында көзделген банктік шоттарды қоспағанда, уәкілетті операторда ашылған салымшының банктік шотына одан әрі аудару үшін салымшының банктік шотын тікелей дебеттеу арқылы қатысушы-банктегі салымшының кез келген банктік шоттарынан қайтарылуға жататын нысаналы жинақ төлемдерінің сомасын (бар болса) алып қоюға;

4) салымшыдан/салымшының заңды өкілінен Шарт шеңберінде қажетті құжаттарды ұсынуды талап етуге;

5) салымшының келісімінсіз салымшының банктік шотына қате есептелген ақша сомаларын алып қоюға;

6) салымға қосымша жарналардың енгізудіңұсынылатын кезеңділігімен мөлшерін есептеуге;

7) салымшының банктік шоты бойынша операциялар жасау жөніндегі қатысушы-банктің қызметтері, шот бойынша операциялар жүргізген күні не сәтінде қолданыста болған қатысушы банктің тарифтеріне сәйкес айырбастауға байланысты шығыстар үшін комиссиялық сыйақы алуға,бұл ретте оны комиссияны тікелей мемлекет сыйлықақысының, бастапқы білім беру капиталының және (немесе) нысаналы жинақтарды төлемдерініңсомасынан ұстап қалмай алуға құқылы.

33. Салымшы/салымшының заңды өкілі:

1) салымғаақша салуға, оның ішінде қатысушы-банк ұсынған тәртіппен және мерзімдерде салуға;

2) салымның жай-күйі туралы толық ақпарат алуға;

3) жылына бір рет қанасалымды толық көлемінде бір қатысушы-банктен басқа қатысушы-банкке не қатысушы-банктен қатысушы-сақтандыру ұйымына аударуды жүзеге асыруға;

4) Шарт бойынша мемлекет сыйлықақысын алуға;

5) Шарттың 28-тармағында көзделген жағдайда бастапқы білім беру капиталын алуға;

6) қатысушы банк Заң талаптарына сәйкес келмейді деп танылған және Қатысушы-банктің оператормен ынтымақтастығы туралы келісім бұзылған жағдайда, қатысушы-банктің есептелген сыйақысы, мемлекет сыйлықақысы, бастапқы білім беру капиталы (бар болса), сондай-ақ нысаналы жинақтардың есептелген төлемі (бар болса) бар жинақталған салым қаражатының сомаларын кез келген басқа қатысушы-банкке немесе қатысушы-сақтандыру ұйымынааударуға;

7) қатысушы-банктің сыйақысы, мемлекет сыйлықақысы есептелген жинақталған қаражат сомасын бірыңғай тізілімде тіркелген Қазақстан Республикасының азаматы болып табылатын үшінші тұлғаның салымына аударуға;

8) мемлекет сыйлықақысы және бастапқы білім беру капиталы (бар болса) есептелген жинақталған қаражат сомасын бірыңғай тізілімде тіркелген Қазақстан Республикасының азаматы болып табылатын үшінші тұлғаның салымына аударуға;

9) шетелдік білім беру ұйымына түскен жағдайда мемлекеттің есептелген сыйлықақысын, бастапқы білім беру капиталын (бар болса), қатысушы-банктің сыйақысын, сондай-ақ нысаналы жинақтардың(бар болса) есептелген төлемін ескере отырып, жинақталған салым қаражатынан оқу ақысын төлеуге;

10) бастапқы білім беру капиталы жоқ салымшыға білім беру гранты берілгенде немесе салымшы кадрлар даярлауға арналған мемлекеттік білім беру тапсырысы негізінде білім беру қызметтерін алғанда немесе салымшының қатысушы-білім беру ұйымының немесе шетелдік білім беру ұйымының салым ашылған күннен ерте берілмеген күні көрсетілген білімі туралы тиісті құжатпен расталатын техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білімі болса:

қатысушы-банктің сыйақысы мен мемлекет сыйлықақысын одан әрі есептей отырып, салым қаражатын жинақтай беруге;

нысаналы жинақтардың (бар болса) есептелген төлемін қоспағанда, салым қаражатын Қазақстан Республикасының азаматы болып табылатын үшінші тұлғаның пайдасына салымға немесе сақтандыру шартына аударуға;

салым қаражатынбасқа техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім алу мақсатында білім беру қызметтеріне ақы төлеуге жұмсауға;

салым қаражатын Қазақстан Республикасының заңнамасына сәйкес тұрғын үй жағдайларын жақсартуға пайдалануға;

нысаналы жинақтардың (бар болса) есептелген төлемін қоспағанда, қатысушы-банктің капиталдандырылған сыйақысы және есептелген мемлекет сыйлықақысы бар салым қаражатын алуға;

өтініш бойынша бұдан бұрын Шартқа,уәкілетті операторда ашылған салымшының банктік шотына есептелген нысаналы жинақтар (бар болса) төлемдерінің бүкіл сомасын немесе сомасының бір бөлігін аударуға;

11) бастапқы білім беру капиталы бар салымшыға білім беру гранты берілгенде немесе салымшы кадрлар даярлауға арналған мемлекеттік білім беру тапсырысы негізінде білім беру қызметтерін алғанда немесе салымшының қатысушы-білім беру ұйымының немесе шетелдік білім беру ұйымының салым ашылған күннен ерте берілмеген күні көрсетілген білімі туралы тиісті құжатпен расталатын техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білімі болса:

қатысушы-білім беру ұйымын білім туралы құжат немесе Қазақстан Республикасының заңнамасына сәйкес Қазақстан Республикасында танылған шетелдік білім беру ұйымының білім туралы құжат ұсынылған жағдайда, нысаналы жинақтардың есептелген төлемін (бар болса) қоспағанда, қатысушы-банктің капиталдандырылған сыйақысын, есептелген мемлекет сыйлықақысын және бастапқы білім беру капиталын ескере отырып, салым қаражатын алуға;

қатысушы-банктің сыйақысы мен мемлекет сыйлықақысын одан әрі есептей отырып, салым қаражатын жинақтай беруге;

нысаналы жинақтардың (бар болса) есептелген төлемін қоспағанда, салым қаражатын Қазақстан Республикасының азаматы болып табылатын үшінші тұлғаның пайдасына салымға немесе сақтандыру шартына аударуға;

салым қаражатын басқа техникалық және кәсіптік, орта білімнен кейінгі, жоғары және (немесе) жоғары оқу орнынан кейінгі білім алу мақсатында білім беру қызметтеріне ақы төлеуге жұмсауға;

салым қаражатын Қазақстан Республикасының заңнамасына сәйкес тұрғын үй жағдайларын жақсартуға пайдалануға;

өтініш бойынша бұдан бұрын Шартқа, уәкілетті операторда ашылған салымшының банктік шотына есептелген нысаналы жинақтар (бар болса) төлемдерінің бүкіл сомасын немесе сомасының бір бөлігін аударуға;

12) барлық оқу кезеңі үшін білім беру қызметтеріне ақы төленгеннен кейін салымда қаражат қалдығы болса, нысаналы жинақтардың аударылған төлемін (бар болса) қоспағанда, осы салым сомасын қатысушы-банктің сыйақысын, есептелген мемлекет сыйлықақысын және бастапқы білім беру капиталын (бар болса) ескере отырып, алып қоюға құқылы.

34. Қатысушы-банк:

1) Шарт жасасу кезінде салымшының Заң белгілеген талаптарға сәйкестігін, сондай-ақ салымшының атына жасалған қолданыстағы салым шартының немесе салымшы мен пайда алушы бір тұлға болып табылатын сақтандыру шартының болмауын тексереді;

2) салымшының банктік шотына ақша қабылдайды;

3) ай сайын салымшыға ай сайынғы капиталдандыруды ескере отырыпсалым сомасына сыйақы аударады;

4) мемлекет сыйлықақысы келіп түскенде екі жұмыс күні ішінде оны Қазақстан Республикасының банк заңнамасына сәйкес салымшының банктік шотына есептейді;

5) бастапқы білім беру капиталы келіп түскенде бес жұмыс күні ішінде оны Қазақстан Республикасының банк заңнамасына сәйкес салымшының банктік шотына есептейді;

6) уәкілетті оператордан нысаналы жинақтардың төлемдерін алған күннен бастап бес жұмыс күні ішінде оларды Қазақстан Республикасының банк заңнамасына сәйкес салымшының банктік шотына есептейді;

7) салымшы/салымшының заңды өкілі салымшыны қатысушы-білім беру ұйымына не шетелдік білім беру ұйымына қабылдау туралы растайтын құжаттар және ақша аудару туралы тиісті тапсырма ұсынған кезде үш жұмыс күні ішінде салымшының тапсырмасына сәйкес мөлшерде тиісті қатысушы-білім беру ұйымының немесе шетелдік білім беру ұйымының банктік шотына салым қаражатын аударады;

8) Шарттың 25-тармағында көзделген жағдайлар туындаған кезде оператордан мемлекет сыйлықақысы сомасының мөлшері туралы көшірме-анықтама алған күннен бастап үш жұмыс күні ішінде оператор арқылы мемлекет сыйлықақысын бюджетке аударады;

9) Шарттың 30-тармағында көзделген жағдайлар туындаған кезде оператордан бастапқы білім беру капиталы сомасының мөлшері туралы көшірме-анықтама алған күннен бастап бес жұмыс күні ішінде бастапқы білім беру капиталын операторға аударады;

10) Заңның 11-бабында көзделген жағдайларды қоспағанда, салымшының/салымшының заңды өкілінің бастамасы бойынша Шарт мерзімінен бұрын бұзылғанда немесе нысаналы мақсаты сақталмай мерзімнің аяқталуына байланысты Шарт бойынша міндеттемелер тоқтатылғанда,бюджетке қайтарылуға тиіс мемлекет сыйақысын,операторға қайтарылуға тиіс бастапқы білім беру капиталын (бар болса), уәкілетті операторда ашылған салымшының банктік шотына қайтарылуға тиіс есептелген нысаналы жинақтар төлемін (бар болса) қоспағанда, салымның негізгі сомасын және қатысушы-банктің сыйақы мөлшерлемесінен төмен есептелмейтін сыйақы төлейді;

11) салым қаражатын басқа қатысушы-банкке немесе қатысушы- сақтандыру ұйымына не Қазақстан Республикасының азаматы болып табылатын үшінші тұлғаның салымына аудару процесінде салымшыға/салымшының заңды өкіліне қолма-қол ақша бермейді;

12) оператордан растау алғаннан кейін салымдар бойынша барлық шығыс операцияларын жүргізеді;

13) салым қаражатын басқа қатысушы-банкке немесе қатысушы-сақтандыру ұйымына аудару кезінде төлем тапсырмасында салым сомасын және есептелген нысаналы жинақтар төлемінің сомасын көрсетеді.

35. Салымшы/салымшының заңды өкілі:

1) ақшаны ұлттық валюта – теңгемен салады;

2) жетім балалар немесе ата-анасының қамқорлығынсыз қалған балалар болып табылатын салымшыларды қоспағанда, бастапқы білім беру капиталының салымына есептелген жағдайда жыл сайын ең төменгі жарнаны енгізеді;

3) қатысушы-білім беру ұйымына салым қаражатынан білім беру қызметтеріне ақы төлеу кезінде білім беру қызметтерін көрсету шартының түпнұсқасын не көшірмесін ұсынады;

4) шетелдік білім беру ұйымдарына білім беру қызметтеріне салым қаражатынан ақы төлеу кезінде қазақ не орыс тіліне аудармасы нотариалды куәландырылған оқуға қабылдау туралы растайтын құжаттар (білім беру қызметтерін көрсету шарты, инвойс) ұсынады;

5) «Білім беру қызметінде жоғары және (немесе) жоғары оқу орнынан кейінгі білім беру ұйымдары пайдаланатын қатаң есептілік құжаттарының нысанын бекіту туралы» Қазақстан Республикасы Білім және ғылым министрінің міндетін атқарушының 2007 жылғы 23 қазандағы № 502 бұйрығымен (Нормативтік құқықтық актілерді мемлекеттік тіркеу тізілімінде № 4991 болып тіркелген) бекітілген нысандарға сәйкес жоғары білім беру топтары бойынша білім беру грантын беру туралы куәлікті немесежоғары оқу орнынан кейінгі білім беру бағдарламаларының топтары бойынша білім беру грантын беру туралы куәлікті, салымшыға білім алуға ақы төлеу үшін білім алу грантының берілуіне байланысты салым қаражатын алған жағдайда – мемлекеттік білім алу тапсырысын орналастыру негізінде салымшыны қабылдау туралы техникалық және кәсіптік, орта білімнен кейінгі, жоғары немесе (немесе) жоғары оқу орнынан кейінгі білім беру ұйымы бұйрығының көшірмесін береді;

6) қайтыс болуына, соттың әрекетке қабілетсіз, хабар-ошарсыз кеткен деп тануына не қайтыс болды деп жариялануына байланысты немесе денсаулығы жағдайының салдарынан салымшының оқуын жалғастыра алмауы себепті салым қаражаты алынған жағдайда растайтын құжат ұсынады;

7) оқудың бүкіл кезеңі үшін білім беру қызметтеріне ақы төленуіне байланысты салым қаражатының қалдығы алынған жағдайда қатысушы-білім беру ұйымының/шетелдік білім беру ұйымының растайтын құжатын ұсынады;

8) салымшының тұрғылықты жері, жеке басын куәландыратын құжаттың деректемелері өзгерген жағдайда өзгерістер болған күннен бастап жеті жұмыс күні ішінде еркін түрдехабарлайды;

9) мемлекет сыйлықақысының есептелуіне байланысты әрбір күнтізбелік жылдың 1 қаңтары мен 28 ақпаны аралығындағы кезеңде бір қатысушы-банктен басқа қатысушы-банкке немесе қатысушы-сақтандыру ұйымына салым аудармайды;

10) салым қаражатын бір қатысушы-банктен басқа қатысушы-банкке немесе қатысушы-сақтандыру ұйымына не Қазақстан Республикасының азаматы болып табылатын үшінші тұлғаның салымына аудару кезінде салым қаражатын алмайды;

11) Шарттың 25-тармағында көзделген жағдайлар туындаған кезде салымшының қатысушы-банктегі кез келген банктік шотынан бюджетке қайтарылуға жататын мемлекет сыйлықақысының сомасын алуға келісім береді;

12) Шарттың 30-тармағында көзделген жағдайлар туындаған кезде салымшының қатысушы-банктегі кез келген банктік шоттарынан операторға қайтарылуға жататын бастапқы білім беру капиталының сомасын (бар болса) алуға келісім береді;

13) Шарт бұзылған кезде салымшының қатысушы банктегі кез келген банктік шоттарынан уәкілетті операторда ашылған салымшының банктік шотына қайтарылуға жататын нысаналы жинақтардың есептелген төлем сомасын (бар болса) алуға келісім береді.

**6-тарау. Шартты өзгерту ережелері мен бұзу тәртібі**

36. Салымшының/салымшының заңды өкілінің/енгізушінің салымға ақша салуы Шартқа қосымша келісімге қол қою қажеттілігінсіз кез келген уақытта жүзеге асырылады.

37. Салымшы Шарт бойынша міндеттемелерді бұзған жағдайда қатысушы-банк салымшыны бұл туралы Шартты іс жүзінде бұзған күннен бастап күнтізбелік он күн бұрын жазбаша хабардар ете отырып, Шартты біржақты тәртіппен бұзады. Бұл ретте салым салымшыға/салымшының заңды өкіліне бірінші талап қойылған кезде төленеді, оператордың көшірме-анықтамасы бойынша есептелген мемлекет сыйлықақысы оператор арқылы Заңның 14-бабының 2-тармағына сәйкес бюджетке қайтарылады, оператордың көшірме-анықтамасы бойынша есептелгенбастапқы білім беру капиталы (бар болса) операторға қайтарылады, нысаналы жинақтар төлемдері (бар болса) уәкілетті операторда ашылған салымшының банктік шотына қайтарылады.

38. Кәмелетке толмаған салымшының заңды өкілдерінің бастамасы бойынша Шартты мерзімінен бұрын бұзуға қатысушы-банкке кәмелетке толмаған салымшының атынан заңды өкілдік ету құқығын куәландыратын құжаттар (қорғаншылық және қамқоршылық органы берген құжаттар және басқалар) ұсынылған кезде жол беріледі.

39. Салым «Қазақстан Республикасының екінші деңгейдегі банктерінде орналастырылған депозиттерге міндетті кепілдік беру туралы»Қазақстан Республикасының Заңына сәйкес депозиттерді міндетті сақтандыру объектісі болып табылады. Қатысушы-банк \_\_\_\_жылғы «\_\_\_»\_\_\_\_\_\_\_\_\_\_ №\_\_\_\_ куәліктің негізінде депозиттерге міндетті кепілдік беру жүйесінің қатысушысы болып табылады.

Егер қатысушы-банк Ұлттық пошта операторы болса, салымның сақталуы оны «Пошта туралы»Қазақстан Республикасының Заңына сәйкес мемлекеттік бағалы қағаздарға және өзге де өтімді қаржы құралдарына орналастыру жолымен қамтамасыз етіледі.

40. Қолданыстағы Қазақстан Республикасы заңнамасының өзгеруіне байланысты депозиттерге кепілдік беру ережелері өзгерген жағдайда, Шартты ұзарту жағдайларын қоса алғанда, Шартқа Қазақстан Республикасының заңнамасындағы өзгерістер ескеріле отырып кепілдік беру ережелері қолданылады.

**7-тарау. Тараптардың жауапкершілігі**

41. Шарттың 34-тармағының 4), 5) және 6) тармақшаларында көзделген міндеттемелер орындалмаған кезде Қатысушы-банк салымшыға мерзімі өткен әрбір күнтізбелік күн үшін орындалмаған міндеттеме сомасының мөлшерінен 0,1% мөлшерінде тұрақсыздық айыбын төлейді және салымшыға тұрақсыздық айыбымен жабылмаған бөлігінде залалдарды өтейді.

42. Тараптар Шарт бойынша қабылданған өз міндеттемелерін орындамаған не тиісінше орындамаған жағдайда кінәлі Тарап Қазақстан Республикасының заңдарында белгіленген жауаптылықта болады.

43. Салымшының білім беру кредиті бойынша міндеттемелерді бұзғаны үшін Қатысушы-банк алдындағы жауапкершілігі Қатысушы-банк пен салымшы арасында жасалатын банктік қарыз шартында белгіленеді.

44. Мемлекеттік білім беру кредиті бойынша міндеттемелерді бұзғаны үшін салымшының оператор алдындағы жауапкершілігі оператор мен салымшы арасында жасалатын кредиттік шартта және онымен байланысты мәмілелерде белгіленеді.

45. Тұрақсыздық айыбының (өсімпұлдың, айыппұлдың) сомасын төлеу Тараптарды Шарт бойынша өз міндеттемелерін орындаудан босатпайды.

**8-тарау. Құпиялылық**

46. Тараптар, қолданыстағы Қазақстан Республикасының азаматтық заңнамасында өзгеше көзделген жағдайларды қоспағанда, Шарт шеңберінде алынған кез келген ақпаратты басқа Тараптың алдын ала жазбаша келісімінсіз жария етпеуге міндеттенеді.

**9-тарау. Форс-мажор**

47. Шартқа қол қойылғаннан кейін туындаған және шарт бойынша қандай да бір міндеттемелердің толық немесе ішінара орындалуына кедергі келтіретін еңсерілмейтін күштің, атап айтқанда, әскери іс-қимылдардың, дүлей зілзалалардың, ереуілдердің, мемлекеттік органдардың тыйым салу және шектеу жөніндегі заңнамалық шешімдерінің төтенше жағдайлары туындаған жағдайда міндеттемелерді орындау мерзімі осындай жағдаяттардың орын алу уақытына ұзартылады.

48. Шарттың 47-тармағында көрсетілген жағдаяттардың орын алуына байланысты Шарт бойынша қандай да бір міндеттемелерді орындаудың мүмкін болмауы туындаған Тарап мұндай жағдаяттар орын алған күннен бастап күнтізбелік жеті күннен кешіктірмей бұл жайында басқа Тарапқа хабарлайды. Мұндай хабарламада қамтылған фактілерді уәкілетті ұйымдар құжаттармен растауға тиіс.

49. Орын алған төтенше жағдайлар туралы хабарламау немесе уақтылы хабарламау тиісті Тарапты оны шарттық міндеттемелерді орындамағаны үшін жауапкершіліктен босататын негіз ретінде олардың қандай да болсын біріне сілтеме жасау құқығынан айырады.

**10-тарау. Дауларды қарау тәртібі**

50. Шартты жасасу және орындау процесінде туындайтын немесе онымен байланысты барлық келіспеушіліктер мен дауларды Тараптар он күн мерзімде бірлесіп қарауға міндеттенеді. Туындаған даулы мәселелер бойынша келісімге қол жеткізілмеген жағдайда дау Қазақстан Республикасының заңнамасында көзделген сот тәртібімен қаралады.

**11-тарау. Қорытынды ережелер**

51. Шарт қатысушы-банкке Шарттың 10-тармағында көзделген бастапқы жарна түскен сәттен бастап күшіне енеді.

52. Салымды салымшы/салымшының заңды өкілі оны орналастыру мерзімі аяқталғаннан кейін талап етпесе және (немесе) Тараптардың ешқайсысы оның қолданылуын тоқтатуға ниет білдірмесе, онда қатысушы-банктің қалауы бойынша Шарт салымды орналастыру мерзімі ұзартылған күнге салымның осы түрі үшін қолданыстағы сыйақы мөлшерлемесі бойынша сыйақы есептеле отырып, сол мерзімге және сол талаптарменқолма қол ұзартылады.

53.Салымшы қатысушы-білім беру ұйымына немесе шетелдік білім беру ұйымына қабылданғанға дейін не салымшы он сегіз жасқа толғанға дейін бастапқы білім беру капиталы салымға есептелген жағдайдаШарт салымды орналастыру мерзімі ұзартылған күнге салымның осы түрі үшін қолданыстағы сыйақы мөлшерлемесі бойынша сыйақы есептеле отырып, сол мерзімге және сол талаптарменқолма қол ұзартылады.

Шарттың мерзімін қолма қол ұзарту талаптары аяқталған кезде Шарттың 52-тармағының ережелері қолданылады.

54. Шартқа кез келген өзгерістер мен толықтырулар жазбаша түрде қосымша келісімдер жасау және оларға қол қою арқылы жүргізіледі.

55. Шартта көрсетілген ақпарат өзгерген жағдайда тиісті Тарап басқа Тарапты осындай өзгерістер жайында жеті жұмыс күні ішінде хабардар етеді.

56. Шартпен реттелмеген бөлігінде Тараптар қолданыстағы Қазақстан Республикасының заңнамасын басшылыққа алады.

57. Шарт екі данада, Тараптардың әрқайсысы үшін қазақ және орыс тілдерінде заңды күші бірдей бір-бір данадан жасалды.

58. Шартқа барлық қосымшалар оның ажырамас бөліктері болып табылады.

**12-тарау. Тараптардың заңды мекенжайлары мен деректемелері**

|  |  |
| --- | --- |
| **Қатысушы-банк**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (қатысушы-банктің атауы)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (бизнес-сәйкестендіру нөмері, мекенжайы)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (лауазымы, тегі, аты, әкесінің аты  (ол бар болса)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (қолы)  Мөр орыны | **Салымшы/салымшының**  **заңды өкілі**  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (тегі, аты, әкесінің аты (ол бар болса ))  \_\_\_\_\_\_\_\_\_\_\_\_\_\_\_\_\_\_\_\_\_\_  (жеке сәйкестендіру нөмері, мекенжайы)  \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_  (қолы) |